b'\n_START_ARTICLE_\nVila Mayer\n_START_SECTION_\nZgodovina\n_START_PARAGRAPH_\nVila Mayer je klasi\xc4\x8dna me\xc5\xa1\xc4\x8danska vila, ki jo je leta 2002 Ob\xc4\x8dini \xc5\xa0o\xc5\xa1tanj v last predal Premogovnik Velenje. V njej so javnosti na ogled stalne muzejske zbirke kiparskih del Ivana Napotnika ter izbor likovnih del iz zbirke Napotnikove galerije, del zasebne domoznanske zbirke Zvoneta A. \xc4\x8cebula,  ter hortikulturna zbirka \xc5\xa1o\xc5\xa1tanjskega vrtnarja Alojza Kojca._NEWLINE_V preddverju pritli\xc4\x8dja je urejena informacijska (Info) to\xc4\x8dka, v osrednjem salonu v prvem nadstropju pa poro\xc4\x8dna dvorana in ve\xc4\x8dnamenski protokolarni prostor._NEWLINE_V vili je urejena tudi Mayerjeva soba, posve\xc4\x8dena spominu na prvotnega lastnika in njegovo dru\xc5\xbeino. Odvetnik dr. Fran Mayer (1866 - 1940), dolgoletni \xc5\xa1o\xc5\xa1tanjski \xc5\xbeupan in \xc4\x8dastni ob\xc4\x8dan, se je \xc5\xa0o\xc5\xa1tanj\xc4\x8danom \xc5\xa1e posebej vtisnil v spomin kot najbolj zaslu\xc5\xbeen, da je mesto leta 1931 dobilo vodovod, bil pa je tudi pobudnik za ustanovitev me\xc5\xa1\xc4\x8danske \xc5\xa1ole._NEWLINE_V vili Mayer je urejena poro\xc4\x8dna dvorana, iz\xc5\xa1el pa je tudi Vodnik po stalnih zbirkah vile Mayer.\n_START_SECTION_\nPoro\xc4\x8dni salon Vile Mayer\n_START_PARAGRAPH_\nVila Mayer v \xc5\xa0o\xc5\xa1tanju je od 1. 7. 2015 dalje uradni prostor za sklepanje zakonskih zvez, s \xc4\x8dimer so stro\xc5\xa1ki za mladoporo\xc4\x8dence na UE Velenje znatno ni\xc5\xbeji._NEWLINE_Poro\xc4\x8dni obred se lahko opravi v Mayerjevem salonu, urejenem v me\xc5\xa1\xc4\x8danskem slogu, ki sprejme do 80 svatov. Obred se po vnaprej\xc5\xa1njem dogovoru lahko izvede tudi vrtu Vile Mayer, pod stoletnimi drevesi, kjer lahko prisostvuje do 120 svatov._NEWLINE_Ob vili je urejenih 30 parkirnih mest. Dostop je omogo\xc4\x8den tudi invalidnim osebam.'